داشقین باسمیش وطنداشلاریمیزا یاردیم ائدهک!
کئچن بیر هفته ده گلستان استانی(تورکمن صحرا) و مازندران استانینین شرق حصهسینده آردیجیل یاغیش یاغما سببیندن داشقینلار یارانمیش و مینلر انسان سو محاصرهسینده گرفتار اولموشدور. گرگان چایی طغیان ائتمیش، گلستان سدی داشمادادیر، یوللار کسیلمیش، بیر چوخ کند و شهرلر سو محاصرهسینده قالمیش، بیر سیرا کندلر ایسه بوتؤولوکده سویا غرق اولموش و چوخلو مادی ضرر و زیان یارانمیش و یاییلان خبرلره استنادا بیر نئچه انسان جانینی الدن وئرمیشدیر.
تورکمن صحرا بؤلگهسینده «گمیشان»، «سیمینشهر»، «گلدشت»، «گنبد»، «مینودشت»، «آق قلا» و «مراوهتپه» شهرلری و «چنسولی»، «سیدلر»، «میرزاعلی یلقی»، «سلاق یلقی»، «قرنجیک پورامان»، «سقر یلقی» و «قانقرمه» و … کندلرینین اهالیسی چوخ آغیر دورومدا بو طبیعی حادثه ایله قارشیلانیبدیرلار. عینی حالدا، مازندران استانینین شرق حصهسیندهکی شهرلر و کندلر او جوملهدن: «سیمرغ»، «کیاکلا»، «میاندورود»، «نکاه»، «قائمشهر»، «بهشهر»، «ساری» و «گلوگاه» بو طبیعی حادثهدن جدی ضرر گؤرموشلر.
چوخ تاسفله نوروز گونلری عرفهسینده اولدوغوندان و بیر چوخ دولت قوروملارینین تعطیل اولماسی سببیندن، ضرر گؤرموش انسانلارا ائدیلهجک یاردیملار لاییقینجه یئرینه یئتیریلمیر و انسانی بیر فاجعه اوز وئرمکدهدیر.
بو گون بو انسانی فاجعهنی دایاندیرماق و سو محاصرهسینده گرفتار اولموش وطنداشلاریمیزین هارایینا های وئرمک و هر بیر مطمئن امکاندان استفاده ائدهرک گرفتار اولموش هموطنلریمیزه یاردیم ائتمک قارشیمیزدا دوران وطنداشلیق و انسانلیق بورجوموزدور. داشقین باسمیش وطنداشلاریمیزی بو اوز وئره بیلهجک انسانی بیر فاجعهدن قورویاق.
«ایشیق» آذربایجان ادبیات و اینجه صنعت سایتی
۰۲/۰۱/۱۳۹۸
azb_Arab azb_Arab azb_Arab azb_Arab azb_Arab azb_Arab unk